Diari Oficial de la Generalitat Valenciana


Sumari del DOGV 9993, del 26-11-2024 (2024/12174)

DECRET 20/2024, de 9 de setembre, pel qual s’establixen les bases reguladores per a la concessió de beques per a la realització de pràctiques professionals en les dependències dels òrgans superiors i dels centres directius de la Presidència de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/09/09/20/dof/vci/html**

### Dades del document

Número de DOGV
:   9993

Data del DOGV
:   26-11-2024

Secció del DOGV
:   I. DISPOSICIONS GENERALS

Número del document
:   2024/12924

CVE
:   GRPZ-Y-8703-51298

Data del document
:   09-09-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública
    * formació professional

ÍNDEX

Preàmbul

Capítol I. Disposicions generals

Article 1. Objecte

Article 2. Convocatòries i concessió de les beques

Article 3. Requisits de les persones beneficiàries

Article 4. Supòsits d’exclusió

Article 5. Barem per a avaluar els mèrits personals

Capítol II. Procediment

Article 6. Iniciació

Article 7. Termini, lloc i forma de presentació de les sol·licituds

Article 8. Documentació acreditativa dels mèrits

Article 9. Comissió avaluadora

Article 10. Ordenació i instrucció

Article 11. Procés de selecció

Article 12. Concessió, notificació i publicitat

Article 13. Recursos

Capítol III. Acompliment de les beques i obligacions

Article 14. Unitat de realització de les pràctiques

Article 15. Durada de les beques

Article 16. Obligacions i drets de les persones beneficiàries

Article 17. Règim d’incompatibilitats

Article 18. Obligacions de l’entitat concedent

Article 19. Borsa de reserva

Capítol IV. Quantia, pagament i justificació de les beques

Article 20. Quantia

Article 21. Pagament i justificació

Article 22. Renúncia

Article 23. Pèrdua del dret al cobrament i reintegrament

Article 24. Pla de control

Article 25. Protecció de dades de caràcter personal

DISPOSICIONS ADDICIONALS

Primera. Incidència pressupostària

Segona. Delegació de les facultats d’interpretació

Tercera. Delegació per a dictar la resolució de concessió de la beca o beques, de cada convocatòria.

DISPOSICIÓ TRANSITÒRIA

Única. Règim aplicable als procediments en tramitació

DISPOSICIÓ DEROGATÒRIA

Única. Derogació normativa

DISPOSICIONS FINALS

Primera. Desplegament normatiu

Segona. Entrada en vigor

PREÀMBUL

La Presidència de la Generalitat, en el marc de la política dirigida a la millora i especialització professional de persones jóvens amb titulació universitària i/o amb titulacions de formació professional, considera necessària la convocatòria de beques que els facilite completar la formació per mitjà del coneixement pràctic de l’Administració pública valenciana, a través de la realització de pràctiques professionals en les seues dependències.

La realització de pràctiques professionals oferix a les persones d’este col·lectiu una oportunitat formativa quan finalitzen els seus estudis universitaris o de formació professional i els facilita un instrument valuós per a complementar els coneixements teòrics adquirits en les carreres i possibilitar el seu enriquiment mitjançant la col·laboració en les tasques que realitza el personal al servici de l’Administració, dels qui poden aprendre no sols nous coneixements teòrics, sinó també la manera de dur-los a terme, la qual cosa afavorix l’adquisició de competències que els preparen per a l’exercici d’activitats professionals, en faciliten l’ocupabilitat i fomenten la seua capacitat d’emprenedoria.

El Decret 20/2016, de 12 de desembre, del president de la Generalitat, establix les bases reguladores per a la concessió de beques per a la realització de pràctiques professionals en les dependències dels òrgans superiors i centres directius competents en matèria d’imatge institucional, ràdio i televisió, política informativa, impuls de l’acció interdepartamental del Consell, direcció del protocol dels actes de caràcter representatiu, relacions externes, i en la Subsecretaria de la Presidència de la Generalitat (DOGV núm. 7950, de 03.01.2017), i, posteriorment, el Decret 6/2018, de 27 de març, del president de la Generalitat, va modificar els articles 3, 4 i 7 del Decret 20/2016, de 12 de desembre (DOGV núm. 8267, de 05.04.2018).

Mitjançant l’Orde 1/2019, de 28 de novembre, de la Conselleria de Participació, Transparència, Cooperació i Qualitat Democràtica, es van aprovar les bases reguladores de la concessió de beques per a la realització de pràctiques professionals en els centres directius de la Conselleria.

Mitjançant l’Orde 70/2016, de 15 de novembre, de la Conselleria d’Educació, Investigació, Cultura i Esport, es van aprovar les bases reguladores de la concessió de beques per a la realització de pràctiques professionals en la Direcció General d’Esport.

El Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, assigna a la Presidència de la Generalitat competències  en matèria d'assessorament al president i impuls de l'acció interdepartamental del Consell, anàlisi, prospectiva i projectes estratègics, relacions amb la Unió Europea, l'Estat i altres comunitats autònomes, comunicació institucional de la Generalitat, promoció institucional, administració local, relacions amb els mitjans de comunicació social, simplificació administrativa, participació, transparència i esport, així com les competències en matèria de relacions amb les Corts, publicacions, representació i defensa en juí i assessorament en dret a la Generalitat.

Gran part de les competències i les funcions que assumien els centres directius de l’extinta Conselleria de Participació, Transparència, Cooperació i Qualitat Democràtica, així com les competències i funcions de la Direcció General d’Esport, van ser atribuïdes a la Presidència de la Generalitat en virtut del que disposa l’article 2 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i en els articles 4, 6 i 10 del Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat.

Des de diversos centres directius de la Presidència de la Generalitat s’ha manifestat la conveniència d’incloure la realització de pràctiques professionals en les matèries que són competència d’este departament del Consell i que no es troben contingudes en l’objecte del Decret 20/2016, de 12 de desembre, i també adaptar les convocatòries per a la concessió de beques a les innovacions normatives que s’han produït, revisar els requisits de les persones beneficiàries, o aclarir diferents aspectes dels barems per a l’avaluació de mèrits personals. Per a dur a terme estes modificacions, d’acord amb el que es disposa en l’article 3.4 del Decret 24/2009, de 13 de febrer, del Consell, sobre la forma, l’estructura i el procediment d’elaboració dels projectes normatius de la Generalitat, que establix que les disposicions normatives de caràcter modificatiu han d’utilitzar-se amb caràcter restrictiu, i preval l’aprovació d’una nova disposició sobre el manteniment de la norma originària, resulta necessària l’elaboració d’un nou projecte de decret que regule la concessió de beques per a la realització de pràctiques professionals en les dependències dels òrgans superiors i centres directius de la Presidència de la Generalitat, que substituïsca el Decret 20/2016, de 12 de desembre, així com la regulació de l’Orde 1/2019, de 28 de novembre, de la Conselleria de Participació, Transparència, Cooperació i Qualitat Democràtica, y de l’Orde 70/2016, de 15 de novembre, de la Conselleria d’Educació, Investigació, Cultura i Esport, i que regule el conjunt de les beques en les matèries atribuïdes a la Presidència de la Generalitat, en lloc d’aprovar una modificació de les normes originàries, que haurien de coexistir amb les seues modificacions posteriors.

Les beques d’este decret no estan subjectes a la política de la competència de la Unió Europea en matèria d’ajudes públiques i, per tant, no requerixen notificació a la Comissió Europea per no reunir els requisits de l’article 107.1 del Tractat de funcionament de la Unió Europea, ja que, a causa de la qualitat de les persones beneficiàries i de l’objecte de les beques, estes accions subvencionables no afecten la competència ni els intercanvis comercials entre els estats membres, i tampoc afavorixen determinades empreses o produccions. Amb la percepció de les beques esmentades no hi ha cap avantatge econòmic, ni desenvolupament d’activitat econòmica en el mercat relacionada amb l’oferta de béns i servicis, que permeten la possibilitat de falsejament de la competència que afecte els intercanvis comercials entre estats membres, als efectes que assenyala el Decret del Consell 128/2017, de 29 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.

D’acord amb l’article 14, apartat 3, de la Llei 39/2015, d’1 d’octubre, del Procediment Administratiu Comú de les Administracions Públiques, es considera que el col·lectiu al qual van dirigides les bases reguladores que s’aproven per este decret, per tractar-se de persones jóvens menors de 35 anys titulades universitàries, i per la capacitació tècnica que se’ls suposa, tenen accés i disponibilitat per a relacionar-se amb l’Administració a través de mitjans electrònics. Per això, este decret establix que la gestió del procediment administratiu es du a terme a través de tramitació electrònica.

Les beques per a pràctiques professionals que es regulen en este decret estan contemplades en el Pla estratègic de subvencions de la Presidència de la Generalitat i els seus organismes públics per al període 2024-2026, que inclou diverses línies de subvenció destinades a la concessió de beques, i també en el Pla estratègic de subvencions de l’extinta Vicepresidència Primera i Conselleria de Cultura i Esport per al període 2024-2026.

L’elaboració d’este decret s’ajusta al que s’establix en les normes de caràcter bàsic de la Llei 38/2003, de 17 de novembre, general de subvencions, i del Reglament d’esta llei, aprovat pel Reial decret 887/2006, de 21 de juliol, pel qual s’aprova el reglament d’esta llei; en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, així com en el Decret 132/2009, de 4 de setembre, del Consell, pel qual es regula la concessió de beques, desplegat per l’Orde 17/2011, de 6 de maig, de la Conselleria de Justícia i Administracions Públiques. D’esta orde, segons el que es disposa en l’article 165 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, han emés informe l’Advocacia General de la Generalitat i la Intervenció Delegada de la Presidència de la Generalitat. Així mateix, s’han realitzat els tràmits de consulta pública prèvia i d’informació pública previstos en els articles 14, 15 i 16 de la Llei 4/2023, de 13 d’abril, de Participació Ciutadana i Foment de l’Associacionisme de la Comunitat Valenciana, i s’ha donat audiència a les conselleries, d’acord amb el que es preveu en l’article 43.1c de la Llei 5/1983, de 30 de desembre, del Consell. La regulació respecta i és coherent amb el Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i pel qual es deroga la Directiva 95/46/CE (Reglament general de protecció de dades) i la Llei orgànica 3/2018, de 5 de desembre, de protecció de dades personals i garantia dels drets digitals, i la resta de l’ordenament jurídic aplicable.

Este decret s’adequa als principis de bona regulació continguts en l’article 129 de la Llei 39/2015, d’1 d’octubre, això és, de necessitat en tant que possibilita aconseguir l’objectiu de millora en la gestió de les beques mitjançant la introducció de modificacions respecte a la regulació a la qual substituïx, que pretenen garantir els drets de les persones beneficiàries; de proporcionalitat, ja que no inclou restriccions innecessàries ni obligacions addicionals a les previstes en la normativa aplicable; d’eficiència, en evitar que es produïsquen càrregues i tràmits innecessaris, de manera que únicament les persones seleccionades per a la fase d’entrevista o prova hauran de presentar la documentació acreditativa dels mèrits detallats en el currículum. Així mateix, s’ha respectat, com s’ha exposat, el principi de transparència, en atorgar participació a la ciutadania, a través dels tràmits de consulta prèvia i d’informació pública.

Per això, a proposta de la Subsecretaria de la Presidència i, en virtut de les facultats que em conferix l’article 12 de la Llei 5/1983, de 30 de desembre, del Consell, amb els tràmits previs previstos en l’article 43 de la llei esmentada,

DECRETE

CAPÍTOL I

*Disposicions generals*

*Article 1. Objecte*

L’objecte d’este decret és establir les bases reguladores per les quals han de regir-se les convocatòries i les concessions de les beques per a la realització de pràctiques professionals en les dependències dels òrgans superiors i centres directius de la Presidència de la Generalitat.

*Article 2. Convocatòries i concessió de les beques*

1. Les convocatòries de les beques es realitzaran mitjançant una resolució de la persona titular de la Presidència de la Generalitat, o, si és el cas, de la persona titular de l’òrgan en què s’haja delegat esta competència. La resolució de concessió es publicarà en el *Diari Oficial de la Generalitat Valenciana*.

2. Les convocatòries de les subvencions determinaran, com a mínim, el seu objecte específic, el nombre de beques, la dependència i el lloc dins de la Presidència de la Generalitat en el qual es desenvoluparan les tasques assignades a la beca, així com l’activitat pràctica que s’ha de desenvolupar, i en tot cas arreplegaran, almenys, els aspectes establits en l’article 8 del Decret 132/2009, de 4 de setembre, del Consell, pel qual es regula la concessió de beques; en l’article 166 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en l’article 23 de la Llei 38/2003, de 17 de novembre, general de subvencions.

3. Els procediments de convocatòria i de concessió de les subvencions es tramitaran en règim de concurrència competitiva, mitjançant convocatòria pública, i en ells regiran els principis generals de publicitat, transparència, concurrència, objectivitat, igualtat i no discriminació, eficàcia en el compliment dels objectius fixats en la convocatòria, eficiència en l’assignació i utilització dels recursos públics, economia procedimental i responsabilitat social.

4. Excepcionalment, de conformitat amb el que s’establix en l’article 22.1 de la Llei 38/2003, de 17 de novembre, general de subvencions i l’article 7.2 del Decret 132/2009, de 4 de setembre, del Consell, pel qual es regula la concessió de beques, quan les circumstàncies concurrents ho aconsellen, en les convocatòries es podrà preveure el prorrateig de l’import global màxim destinat a les beques entre les persones beneficiàries. Així mateix, es podran establir els termes en els quals el crèdit pressupostari no aplicat per la renúncia a la subvenció d’alguna de les persones beneficiàries puga utilitzar-se per l’òrgan concedent per a acordar, sense necessitat d’una nova convocatòria, la concessió de la beca a la persona sol·licitant o persones sol·licitants següents a esta, en orde de puntuació.

5. Amb la finalitat de garantir el principi de transparència en els procediments de subvencions que ve recollit en la Llei 19/2013, de 9 de desembre, de transparència, accés a la informació pública i bon govern i en la Llei 1/2022, de 13 d’abril, de transparència i bon govern de la Comunitat Valenciana, les dades relatives a estes beques es publicaran en el portal de transparència de la Generalitat i s’inclouran en la Base de dades nacional de subvencions (BDNS). La Presidència de la Generalitat remetrà a la BDNS, a través de les persones titulars dels centres directius que gestionen beques, la informació sobre les convocatòries i les resolucions de concessió.

6. Les resolucions de convocatòries i de concessió de beques en les dependències dels òrgans superiors i centres directius de la Presidència de la Generalitat s’ajustaran al que es disposa en este decret, en el Decret 132/2009, de 4 de setembre, del Consell, pel qual es regula la concessió de beques, així com en la normativa bàsica aplicable en matèria de subvencions, procediment administratiu, administració electrònica i política de competència de la Unió Europea.

*Article 3. Requisits de les persones beneficiàries*

Poden sol·licitar les beques objecte de regulació en estes bases les persones que reunisquen els requisits següents al final del termini de presentació de les sol·licituds que determine la corresponent convocatòria i aquells altres que expressament s’incloguen en la convocatòria en funció de la seua naturalesa:

a) No tindre més de 35 anys.

b) Estar en possessió del títol oficial universitari o de formació professional o equivalent exigit en la convocatòria, expedit o homologat per les autoritats espanyoles corresponents i que no hagen transcorregut més de cinc anys des de la finalització dels estudis corresponents.

c) No haver sigut persona beneficiària de beques de pràctiques professionals en la Generalitat per un període igual o superior a 36 mesos. Este període es computarà prenent en consideració la totalitat de la durada de les beques gaudides, siga una o diverses, incloent-hi els períodes de pròrroga.

d) No trobar-se incursa en les prohibicions per a obtindre la condició de beneficiari o beneficiària, establides en l’article 13 de la Llei 38/2003, de 17 de novembre, general de subvencions, la qual cosa s’acreditarà per mitjà de la declaració responsable inclosa en la sol·licitud, tret que, atenent la naturalesa de la beca i la a seua finalitat, s’exceptue alguna d’estes prohibicions.

e) Disposar de cobertura sanitària.

f) Tindre la capacitat funcional per a dur a terme les tasques.

g) En les convocatòries de beques es podrà establir el requisit de tindre coneixements en el nivell que es determine d’una o diverses llengües oficials de la Unió Europea, d’acord amb el Marc Europeu Comú de Referència per a les Llengües, acreditat mitjançant títol o certificació expedida per escoles oficials d’idiomes, universitats, ministeris o qualsevol altre organisme oficial o institució acreditats per a l’ensenyament d’idiomes.

*Article 4. Supòsits d’exclusió*

1. Les persones que en el moment de publicar-se la corresponent convocatòria ja estiguen gaudint d’una beca de pràctiques professionals en la Generalitat no podran optar a una nova beca, excepte en els casos següents:

a) Que es concórrega a la mateixa beca que ja s’està gaudint perquè l’ha obtinguda en una convocatòria anterior.

b) Que queden menys de dos mesos per a finalitzar la beca de la qual ja gaudixen les persones sol·licitants.

2. La no presentació de la persona aspirant a l’entrevista o prova comportarà la seua exclusió de la convocatòria.

*Article 5. Barem per a avaluar els mèrits personals*

1. En cada convocatòria de beques es determinaran els apartats del present barem que es consideren aplicable, en funció de l’objecte i la finalitat de cada beca.

2. Els mèrits de les persones sol·licitants de cada una de les convocatòries de beques es baremaran segons els criteris següents:

A. Expedient acadèmic. S’inclouen els següents aspectes de valoració:

A.1. La puntuació assignada a l’expedient acadèmic coincidirà amb la nota mitjana ponderada, inclosa en el certificat oficial que s’aporte, d’acord amb el que disposa l’article 5 del Reial decret 1125/2003, de 5 de setembre, pel qual s’establix el sistema europeu de crèdits i el sistema de qualificacions en les titulacions oficials universitàries de caràcter oficial i amb validesa en tot el territori nacional, o norma que el substituïsca, donant lloc a una valoració entre 5 i 10 punts, d’acord amb l’escala següent:

Nota mitjana 5 a 5,99: 5 punts.

Nota mitjana 6 a 6,99: 6 punts.

Nota mitjana 7 a 7,99: 7 punts.

Nota mitjana 8 a 8,99: 8 punts.

Nota mitjana 9 a 9,99: 9 punts.

Nota mitjana 10: 10 punts.

A.2. Altres títols acadèmics oficials que no constituïsquen un requisit per a la concessió de les beques convocades es valoraran amb un màxim de 3 punts, atenent l’escala següent:

– Doctorat: 2 punts

– Màster oficial directament relacionats amb l’objecte de la beca: 2 punts.

– Altres llicenciatures: 1 punt.

– Altres graus: 0,75 punts

– Altres diplomatures: 0,50 punts

– Màster universitari oficial: 0,50 punts

– Títol de Tècnic Superior directament relacionat amb l’objecte de la beca: 1 punt.

– Títol de Tècnic directament relacionat amb l’objecte de la beca: 0,75 punts.

– Curs d'Especialització de Formació Professional directament relacionat amb l'objecte de la beca: 1 punt.

– Altres títols de Tècnic Superior, de Tècnic o Cursos d'Especialització de Formació Professional: 0,25 punts.

A.3. L’especialització acadèmica en matèries relacionades amb la convocatòria corresponent de beques es valorarà entre 0 i 5 punts. Per especialització acadèmica s’entenen les assignatures relacionades amb la beca i es valorarà amb un màxim de 0,20 punts per assignatura.

La puntuació màxima en este apartat a és de 18 punts.

B. Coneixements de valencià. Es valoraran amb un màxim de 2,5 punts d’acord amb els criteris de valoració següents:

1r) Coneixement general, fins a un màxim d’1 punt: es valoraran únicament els títols i certificats oficials de coneixement de la Junta Qualificadora de Coneixements de Valencià o homologats o equivalents, d’acord amb els nivells que establix el Marc Europeu Comú de Referència per a les Llengües, d’acord amb l’escala i es puntuaran exclusivament el nivell més alt acreditat:

Certificat de nivell B1 de coneixements de valencià: 0,25

Certificat de nivell B2 de coneixements de valencià: 0,50

Certificat de nivell C1 de coneixements de valencià: 0,75

Certificat de nivell C2 de coneixements de valencià: 1,00

2n) Coneixements especialitzats de valencià, fins a un màxim d’1,5 punts: es valorarà cada una de les especialitats següents amb 0,50 punts addicionals:

– Especialitat de correcció de textos: 0,50 punts

– Especialitat en llenguatge als mitjans de comunicació: 0,50 punts

– Especialitat en llenguatge administratiu: 0,50 punts.

C) Coneixement d’idiomes de la Unió Europea: fins a un màxim de 3 punts.

1r) Es valorarà cada nivell superat, d’acord amb el Marc Comú Europeu de Referència per a les Llengües, amb 0,20 punts.

Este apartat i el següent s’aplicaran de manera excloent, de manera que s’ha d’optar en cada convocatòria per algun dels dos, si és el cas.

2n) En aquelles beques en les quals, per la seua naturalesa, el coneixement d’un idioma siga un element essencial per a l’acompliment de les tasques objecte de la beca i així es justifique en la convocatòria corresponent, es valoraran els coneixements d’este idioma, respecte dels nivells superiors al requerit com a requisit fins a 2 punts, d’acord amb l’escala que s’establix en el Marc Normatiu de Referència.

El coneixement d’altres idiomes cooficials de la Unió Europea es valorarà de 0 a 1 punt, i es valorarà cada nivell superat amb 0,10 punts.

En els dos apartats anteriors només es valoraran els títols expedits per les escoles oficials d’idiomes, les universitats, els ministeris o qualsevol organisme oficial o institució acreditat per a l’ensenyament d’idiomes. En el cas que el coneixement d’un idioma s’acredite per títol universitari i haja sigut valorat en l’apartat A.3, no es podrà computar també en este apartat.

D. Coneixements addicionals. La puntuació màxima que es podrà obtindre en este apartat serà de 6 punts. S’inclouen els següents aspectes de valoració:

D.1. L’experiència professional relacionada directament amb l’objecte de les beques que es convoquen es valorarà amb un màxim de 2 punts, a raó de 0,1 punts per cada mes complet treballat.

D.2. Els cursos de formació relacionats directament amb l’objecte de les beques que es convoquen es valoraran amb un màxim de 4 punts. Es valoraran els cursos de formació i perfeccionament de durada igual a 15 hores o superior que hagen sigut cursats o impartits per la persona interessada, segons l’escala següent:

– De 200 o més hores: 3 punts.

– De 100 o més hores: 2 punts.

– De 75 o més hores: 1,50 punts.

– De 50 o més hores: 1 punt.

– De 25 o més hores: 0,50 punts.

– De 15 o més hores: 0,20 punts.

Els cursos als quals haja assistit la persona interessada, o que esta haja impartit, s’han d’acreditar mitjançant la documentació que certifique que eren part de l’oferta formativa d’organismes oficials o de centres de formació reconeguts, i es valoraran només una vegada, amb independència que s’haja cursat o impartit edicions successives del mateix curs.

En cap cas es valoraran en este subapartat els cursos als quals es referixen els anteriors apartats B i C d’este barem.

E. Altres mèrits: a més dels criteris objectius específics establits en els apartats anteriors, en la convocatòria corresponent de beques podrà establir-se la valoració d’altres mèrits relacionats amb el seu objecte, fins a un màxim de 2 punts, sempre que no constituïsquen un requisit ni estiguen inclosos en la resta dels apartats d’este article, i es troben degudament acreditats.

F. Entrevista i/o prova.

Quan així es determine en la corresponent convocatòria, una vegada efectuada la valoració dels mèrits dels apartats anteriors, la comissió avaluadora convocarà a les persones aspirants a una entrevista que versarà sobre la seua formació, la seua trajectòria acadèmica i professional i els seus coneixements sobre les matèries relacionades amb l’objecte de les beques convocades. Per acord de la comissió avaluadora podrà convocar-se a l’entrevista un nombre màxim de persones aspirants, o aquelles que superen una nota mínima en els apartats anteriors.

La valoració de l’entrevista no podrà superar el 30 % de la puntuació màxima que es pot obtindre mitjançant la suma de la resta d’apartats que s’incloguen en la convocatòria, i el resultat se sumarà a la puntuació obtinguda per cada aspirant en els apartats anteriors d’este barem, a fi d’obtindre, com a resultat, la puntuació final del procés de selecció.

Per a superar l’entrevista personal serà necessari obtindre, com a mínim, 1 punt, i la puntuació màxima, incloent-hi la prova que puga determinar-se en la convocatòria corresponent, si és el cas, no podrà superar el 30 % de la puntuació màxima que es puga obtindre mitjançant la suma de la resta d’apartats d’este barem.

3. La puntuació atorgada per la Comissió de Valoració en l’entrevista i/o prova se sumarà a la puntuació obtinguda per cada persona aspirant en els apartats anteriors d’este barem, a fi d’obtindre, com a resultat, la puntuació final del procés de selecció.

4. En cas d’empat, este es resoldrà a favor de les persones que, en el moment de finalització del termini de presentació de les sol·licituds, hagen acreditat, mitjançant la certificació oportuna expedida per l’òrgan competent, i per este orde: tindre una diversitat funcional amb un grau igual o superior al 33 %, ser víctima de violència de gènere o ser víctima d’alguna acció terrorista.

I si, una vegada aplicats els criteris anteriors, persistix l’empat, s’aplicarà la puntuació major obtinguda, atesos els conceptes següents i per l’orde següent:

a) En primer lloc, qui haja obtingut més puntuació en l’apartat relatiu a l’entrevista.

b) Si persistix la igualtat, qui haja obtingut més puntuació en l’apartat relatiu a l’expedient acadèmic.

c) Si persistix la igualtat, qui haja obtingut més puntuació en l’apartat relatiu coneixements addicionals relacionats amb l’objecte de la beca.

d) Si persistix la igualtat, qui haja obtingut més puntuació en l’apartat relatiu a coneixements de valencià.

e) Si persistix la igualtat, qui haja obtingut més puntuació en l’apartat relatiu als coneixements d’idioma de la Unió Europea.

f) Si persistix l’empat, qui haja obtingut més puntuació en l’apartat relatiu a altres mèrits.

Si, així i tot, persistira l’empat, es dirimirà d’acord amb el principi de presència equilibrada per raó de gènere, i en defecte d’això, per orde alfabètic de cognoms i nom, començant per la lletra que resulte triada segons el resultat del sorteig celebrat anualment per la conselleria competent en matèria de funció pública en el qual es determina la lletra per a fixar l’orde d’intervenció de les persones aspirants i, si és el cas, dirimir els empats en tots els processos selectius que es convoquen durant l’any en el conjunt de les administracions públiques valencianes

CAPÍTOL II

*Procediment*

*Article 6. Iniciació*

El procediment s’iniciarà d’ofici, mitjançant convocatòria aprovada per la persona titular de la Presidència, o, si és el cas, per aquella altra en la qual es trobe delegada esta competència, i es publicarà en la Base de dades nacional de subvencions, d’acord amb el procediment establit en l’article 20 de la Llei 38/2003, de 17 de novembre, en el portal de transparència i en el *Diari Oficial de la Generalitat Valenciana*.

La convocatòria inclourà l’enllaç al procediment corresponent, accedint al qual es podrà omplir el formulari de la sol·licitud normalitzada i el formulari del currículum.

Els dos documents, sol·licitud i currículum, són obligatoris per a sol·licitar la beca.

*Article 7. Termini, lloc i forma de presentació de les sol·licituds*

1. El termini de presentació de sol·licituds serà el que s’establisca en la convocatòria corresponent, que serà com a mínim de quinze dies hàbils, comptats a partir de l’endemà de la publicació en el *Diari Oficial de la Generalitat Valenciana*.

2. Les persones aspirants a obtindre una beca presentaran el seu formulari de sol·licitud i el seu currículum per via electrònica, de manera que presentaran una única sol·licitud i el currículum, de manera completa, i segons els models normalitzats que estaran accessibles en la seu electrònica de la Generalitat <https://sede.gva.es/va/>. En cas que presente diverses sol·licituds, únicament es tindrà en compte l’última presentada i s’arxivaran les anteriors.

Per a poder fer la presentació electrònica, la persona sol·licitant haurà de disposar d’algun dels sistemes de firma electrònica admesos en la seu electrònica de la Generalitat.

La presentació de la sol·licitud en el registre electrònic es podrà acreditar mitjançant el rebut expedit per este de manera automàtica.

A l’efecte del còmput de terminis, serà vàlida i produirà efectes jurídics la data d’entrada que es consigne en el rebut expedit pel registre electrònic. La Generalitat garantix que la data i l’hora assignades en el rebut és l’hora oficial que establix el Reial Institut i Observatori de l’Armada. Només seran admeses les sol·licituds que hagen sigut registrades en el registre electrònic de la Generalitat abans de les 24.00 hores de l’últim dia de termini de presentació (hora oficial peninsular espanyola). La recepció en dia inhàbil en la unitat corresponent s’entén efectuada el primer dia hàbil següent. Es consideren inhàbils els dies que tinguen la condició de festes oficials a la Comunitat Valenciana.

3. De conformitat amb l’article 22.5 del Reglament de la Llei general de subvencions les persones sol·licitants que no tinguen la seua residència fiscal en territori espanyol, a més de la seua sol·licitud i currículum, hauran de presentar un certificat de residència fiscal emés per les autoritats competents del seu país de residència.

4. Si la convocatòria inclou més d’una mena de beca, en el formulari de sol·licitud s’especificarà l’especialitat o la classe de beca a la qual s’opta. Si es desitja participar en dos o més de les beques convocades, haurà de presentar-se una sol·licitud per cada una d’elles. En el cas que una mateixa persona, dins del termini establit, presentara més d’una sol·licitud per al mateix tipus o classe de beca, s’entendrà que l’última presentada reemplaça les anteriors sol·licituds, que seran arxivades.

5. Amb la finalitat de reduir càrregues administratives a les persones interessades, a la sol·licitud i al currículum no s’adjuntarà cap documentació.

Únicament les persones seleccionades per a la fase d’entrevista/prova han de presentar la documentació acreditativa dels mèrits detallats en el currículum, en el moment en el qual acudisquen a la realització de l’entrevista/prova o bé quan així ho requerisca la comissió de valoració corresponent.

No obstant això, les convocatòries podran establir l’obligatorietat de presentar documentació específica, indicant expressament en este cas la forma en la qual haurà d’aportar-se.

6. Si la documentació presentada no acreditara els requisits indicats en la convocatòria o no fora íntegrament aportada, es requerirà a la persona interessada perquè, en el termini màxim de 10 dies, esmene la falta o acompanye els documents preceptius, i se li advertirà que, si no ho fa en termini, se li tindrà per desistida la sol·licitud d’acord amb el que es disposa en l’article 68 de la Llei 39/2015, d’1 d’octubre, prèvia resolució que haurà de ser dictada en els termes de l’article 21 de la llei esmentada.

No obstant això, el termini per a esmenar la sol·licitud podrà ser ampliat, fins a cinc dies més, a petició de les persones sol·licitants de la subvenció o a iniciativa de l’òrgan convocant quan afecte persones residents fora d’Espanya o quan s’haja de realitzar algun tràmit a l’estranger.

Els escrits mitjançant els quals les persones interessades efectuen l’esmena es realitzaran exclusivament per via electrònica.

7. Mitjançant la presentació de la sol·licitud, la persona sol·licitant manifesta sota la seua responsabilitat que totes les dades recollides en esta i, si és el cas, en la documentació que s’adjunta, són verídiques, que es troba en possessió de la documentació que així ho acredita i queda a la disposició de la Generalitat per a la comprovació, el control i la inspecció posterior que s’estimen oportuns.

Segons el que disposa l’article 69.4 de la Llei 39/2015, d’1 d’octubre, del procediment administratiu comú de les administracions públiques (d’ara en avant, Llei 39/2015 d’1 d’octubre), la inexactitud, falsedat o omissió, de caràcter essencial, de qualsevol dada o informació que s’incorpore a una declaració responsable o a una comunicació, o la no presentació davant de l’administració competent de la declaració responsable de la documentació que es requerisca en cada cas per a acreditar el compliment del que s’ha declarat o comunicat, determinarà la impossibilitat de continuar amb l’exercici del dret o activitat afectada des del moment en què es tinga constància de tals fets, sense perjuí de les responsabilitats penals, civils o administratives que pertoquen.

8. D’acord amb el que disposa l’article 28 de la Llei 39/2015, d’1 d’octubre, la presentació de la sol·licitud comporta l’autorització a l’òrgan gestor del procediment per a obtindre directament les dades d’identitat de la persona sol·licitant o, si és el cas, del seu representant legal, i d’estar al corrent del compliment de les seues obligacions tributàries i davant de la Seguretat Social. En el cas que la persona sol·licitant s’opose al fet que l’òrgan gestor obtinga directament esta informació, ho ha d’indicar expressament en el formulari, de manera que quedarà obligada a aportar els documents acreditatius corresponents.

La presentació de la sol·licitud per a optar a les beques implicarà l’acceptació per la persona sol·licitant de les bases per les quals es regisca la convocatòria.

La sol·licitud de la beca implicarà l’autorització de la persona interessada perquè l’Administració de la Generalitat puga procedir al tractament de les dades de caràcter personal en la mesura en què resulte necessari per a la gestió de les beques, tot això de conformitat amb el que es preveu en el Reglament (UE) 2016/679 del Parlament Europeu i del Consell de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades i pel qual es deroga la Directiva 95/46/CE (d’ara en avant, RGPD); en la Llei orgànica 3/2018, de 5 de desembre, de protecció de dades personals i garantia dels drets digitals, o normativa que les substituïsca, i en les seues normes de desenvolupament.

Les persones interessades poden exercir en qualsevol moment els drets d’accés, rectificació, supressió, limitació i oposició a l’empara del RGPD davant del delegat o la delegada de protecció de dades de la Generalitat o, si és el cas, presentar una reclamació davant de l’Agència Espanyola de Protecció de Dades.

9. La persona sol·licitant podrà fer el seguiment de la tramitació de la beca, accedint a la seu electrònica i seleccionant el tràmit de consulta de beca creat a este efecte.

*Article 8. Documentació acreditativa dels mèrits*

1. D’acord amb el que s’establix en l’article 7.4 d’este decret, i llevat que es dispose una altra cosa en la convocatòria, en el moment de la presentació de la sol·licitud i del currículum no s’acompanyarà la documentació acreditativa dels mèrits, sense perjuí del que s’establix en l’apartat 8 d’este article.

2. En la publicació del resultat de la baremació inicial dels mèrits detallats en el currículum, l’òrgan instructor assenyalarà el nombre de persones sol·licitants que hauran de presentar la documentació acreditativa dels mèrits esmentats, que seran les seleccionades per a l’entrevista/prova, així com el termini que s’establix a este efecte. Si la documentació presentada per a acreditar els mèrits no reunira els requisits indicats en la convocatòria, o no foren aportats alguns dels documents exigits, es requerirà a les persones interessades perquè, en el termini màxim improrrogable de 10 dies hàbils, esmenen o acompanyen els documents preceptius, amb la indicació que si no ho fan, se’ls tindrà per desistides en la seua sol·licitud, prèvia resolució dictada a este efecte, de conformitat amb l’article 68 i concordants de la Llei 39/2015, d’1 d’octubre.

3. Únicament les persones seleccionades per a la fase d’entrevista han de presentar la documentació acreditativa dels mèrits detallats en el currículum. Esta documentació és la següent:

a) La titulació acadèmica s’acreditarà en els suposats següents:

– Si es troba en tràmit l’expedició del títol, podrà presentar-se un certificat acadèmic de finalització d’estudis expedit per l’òrgan competent juntament amb el rebut d’abonament de les taxes corresponents.

– Títols homologats per les autoritats espanyoles.

– Títols expedits o homologats per les autoritats dels altres països de la Unió Europea.

b) Expedient acadèmic compulsat amb la nota mitjana oficial.

c) Còpia compulsada de qualsevol altre document que acredite la possessió de títols, màsters, cursos, i mèrits docents, investigadors o professionals que es vulguen al·legar, excepte el certificat de la Junta Qualificadora de Coneixements del Valencià.

d) Documentació que acredite que concorre en algun dels supòsits establits en l’apartat 3 de l’article 4, que determinen la preferència de la concessió de la beca en cas d’empat en la valoració.

e) En el cas d’acreditació d’experiència professional relacionada directament amb l’objecte de les beques de cada convocatòria, l’informe de vida laboral, expedit per la Tresoreria General de la Seguretat Social, acompanyat de còpia dels contractes de treball.

En el supòsit de titulació obtinguda en qualsevol Estat diferent d’Espanya, s’haurà d’acompanyar d’homologació o reconeixement de títol (segons l’Estat on s’hagen cursat els estudis) emesos per l’òrgan espanyol competent, corresponent al nivell exigit en este decret i en les resolucions de convocatòria. L’homologació, el reconeixement o l’equivalència de títol s’acompanyarà de la traducció jurada de l’expedient acadèmic.

4. Els mèrits que no hagen sigut prou acreditats no seran tinguts en compte a l’efecte de la seua valoració.

5. El compliment temporal dels mèrits s’entendrà referit a la data de finalització del termini de presentació de sol·licituds.

6. Si en qualsevol moment del procés arriba al coneixement de la comissió avaluadora corresponent que alguna de les persones sol·licitants no posseïx la totalitat dels requisits exigits, haurà de requerir-li l’acreditació d’estos requisits. En cas que no s’acrediten en el termini de 10 dies, la persona afectada quedarà exclosa del procés, amb el previ tràmit d’audiència i la indicació de les inexactituds o falsedats detectades, formulades per la persona sol·licitant, i això, sense perjuí de la responsabilitat en què incórrega.

7. La comprovació de dades no ajustades a la realitat, tant en la sol·licitud com en la documentació aportada, podrà suposar la denegació o, si és el cas, la revisió d’ofici, la declaració de lesivitat de l’ajuda, o l’obligació de reintegrament de les quantitats percebudes, en els termes que preveu l’article 36 i següents de la Llei 38/2003, de 17 de novembre, general de subvencions.

8. Les convocatòries podran establir l’obligatorietat de presentar documentació específica i indicar expressament, en este cas, la forma en la qual haurà d’aportar-se.

*Article 9. Comissió avaluadora*

1. Per a l’examen de les sol·licituds presentades i l’elaboració de les oportunes propostes, es constituirà una comissió avaluadora en la forma que s’establisca en la respectiva convocatòria.

2. En la resolució per la qual es convoquen les beques es designaran les persones integraran la comissió avaluadora, que tindrà la composició següent:

a) Presidència: la persona titular de la secretària general administrativa, en el cas que es tracte de beques el desenvolupament de les quals ha de produir-se en la Subsecretaria; el delegat o delegada de protecció de dades, en el cas que les beques hagen de desenvolupar-se en la Delegació de Protecció de Dades de la Generalitat, o la persona titular de la subdirecció general competent per raó de la matèria, i, en el cas de no haver-n’hi, una persona titular de la direcció de servici de l’òrgan competent per a la tramitació de les beques.

b) Secretaria: una persona que ocupe un lloc de direcció de servici o de secció en el centre directiu competent per raó de la matèria.

c) Tres vocals: persones que ocupen llocs de direcció de servici o de direcció de secció.

En tots els supòsits es podrà delegar en personal funcionari que haurà de pertànyer, com a mínim, al grup A2, i que haurà d’estar adscrit al centre directiu competent per raó de la matèria, o, si és el cas, a la Subsecretaria.

3. La comissió avaluadora podrà estar assessorada pel personal tècnic o professional que es considere necessari, que podrà assistir a les reunions amb veu, però sense vot.

4. La comissió se sotmetrà, quant al seu règim de funcionament, al que es disposa per als òrgans col·legiats en la legislació bàsica de règim jurídic de les administracions públiques.

La comissió prendrà els seus acords per majoria simple i s’estendrà acta de les sessions que duga a terme i dels acords que adopte.

5. La convocatòria establirà els mecanismes necessaris per a garantir la presència equilibrada de dones i hòmens en la designació de les persones integrants de la comissió avaluadora.

6. Conclòs el procés de selecció, la comissió avaluadora elevarà la seua proposta, en forma i termini per a la seua resolució, a la persona titular de la Presidència de la Generalitat, o, si és el cas, a la persona titular de l’òrgan que tinga delegada la competència per a resoldre.

*Article 10. Ordenació i instrucció*

1. L’ordenació i instrucció del procediment de concessió correspondrà a l’òrgan superior o al centre directiu competent per raó de la matèria objecte de la beca de pràctiques professionals.

2. Una vegada finalitzat el termini de presentació de sol·licituds, estes seran examinades per l’òrgan instructor, que comprovarà els requisits de les persones sol·licitants, i efectuarà, si és el cas, els requeriments i les comprovacions que estime convenients.

3. L’òrgan instructor emetrà un informe en el qual conste el compliment dels requisits de les persones sol·licitants.

4. Les comunicacions i notificacions durant el procediment seran exclusivament electròniques.

*Article 11. Procés de selecció*

1. Dins dels quinze dies hàbils següents a la terminació del termini de presentació de sol·licituds, la comissió avaluadora es reunirà amb la finalitat de valorar els mèrits presentats per les persones sol·licitants que complisquen els requisits establits per la convocatòria, d’acord, si és el cas, amb la informació obtinguda en l’autobaremació, que s’obtindrà de manera automàtica en omplir el currículum.

En el cas que en la convocatòria s’haja optat per exigir la presentació de la documentació justificativa dels mèrits, al costat de la sol·licitud, s’efectuarà directament la baremació dels mèrits de les persones sol·licitants.

2. La comissió avaluadora elaborarà una relació de les persones aspirants, ordenada d’acord amb la puntuació obtinguda en l’autobaremació o en la baremació indicada en l’apartat anterior, i publicarà, en orde decreixent, la llista provisional de puntuacions en la seu electrònica o portal institucional de la Generalitat, i, finalitzat, si és el cas, el termini de presentació de documentació, i d’esmena, si és el cas, previstos en l’article 8.2 d’este decret, concedirà un nou termini de 10 dies hàbils a les persones interessades per a la formulació d’al·legacions, que es dirigiran a la comissió avaluadora.

3. Una vegada resoltes les al·legacions presentades, es procedirà a publicar la llista definitiva de puntuacions obtingudes en la seu electrònica o portal institucional de la Generalitat.

En les corresponents convocatòries de beques s’especificarà el nombre de persones aspirants que seran convocades per a la realització d’una entrevista/prova en funció de la puntuació obtinguda. Esta entrevista podrà efectuar-se per videoconferència o mitjans similars, i posteriorment s’elaborarà la llista definitiva que contindrà la relació de persones admeses i excloses. En esta fase, la comissió avaluadora determinarà la forma i el termini de presentació de la documentació acreditativa dels mèrits al·legats.

4. Finalitzat el procés selectiu, la comissió avaluadora, en el termini de 10 dies hàbils, elaborarà una proposta motivada de resolució que serà elevada a la persona titular de la Presidència de la Generalitat, o, si és el cas, a la persona titular de l’òrgan que tinga delegada la competència per a resoldre i que contindrà la relació de persones beneficiàries, i una o diverses borses de reserva, que estaran constituïdes per les persones aspirants que no resulten adjudicatàries de les beques, prioritzades per orde decreixent de puntuació, per a cobrir les vacants que puguen produir-se durant el període de vigència d’estes i, si és el cas, una relació de les exclusions que puguen produir-se després de l’entrevista, indicant les causes que han motivat la denegació.

*Article 12. Concessió, notificació i publicitat*

1. A la vista de la proposta motivada de resolució de concessió formulada per la comissió de valoració, l’òrgan competent per a resoldre dictarà la resolució de concessió de les beques.

La resolució de concessió es publicarà en el *Diari Oficial de la Generalitat Valenciana*, amb expressió de les bases, la convocatòria, el programa i el crèdit pressupostari a què s’imputen les beques atorgades, la relació de les persones beneficiàries, les quantitats concedides i la finalitat d’estes. Així mateix, contindrà la borsa de reserva prevista en este decret, i una relació de les persones aspirants les sol·licituds de les quals hagen sigut desestimades, indicant les causes que hagen motivat la denegació.

La publicació de la resolució esmentada tindrà els efectes de notificació a les persones interessades, d’acord amb el que disposa la legislació bàsica de procediment administratiu comú, i s’inserirà la informació corresponent en la seu electrònica o portal institucional de la Generalitat en Internet, <https://sede.gva.es>, així com en la pàgina web de la Presidència de la Generalitat, www.presidencia.gva.es.

2. El termini màxim per a dictar i publicar la resolució serà de tres mesos, a comptar de la data de publicació de la convocatòria, sense perjuí que es puga ampliar en els termes que preveu la legislació bàsica del procediment administratiu comú.

Conclòs este termini, sense que s’haja dictat i publicat cap resolució expressa, les persones interessades podran entendre desestimades les seues sol·licituds per silenci administratiu.

3. La Presidència de la Generalitat remetrà a la Base de dades nacional de subvencions les beques concedides, i indicarà, segons cada cas, la convocatòria, el programa i el crèdit pressupostari a què s’imputen, la persona interessada, la quantitat concedida i l’objecte o finalitat de la beca. També s’informarà, quan corresponga, sobre la distribució per anualitats, en cas de beques plurianuals.

*Article 13. Recursos*

Les resolucions que es dicten per la persona titular de la Presidència de la Generalitat, o, si és el cas, per la persona titular de l’òrgan que tinga delegada la competència, posen fi a la via administrativa i contra estes es podrà interposar, potestativament, un recurs de reposició davant de l’òrgan que les va dictar, en el termini d’un mes, a comptar de l’endemà de la publicació de la resolució, de conformitat amb l’article 123 de la Llei 39/2015, d’1 d’octubre, o un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l’endemà de la publicació de la resolució, segons el que disposen els articles 46 i concordants de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí de la interposició, per part de les persones interessades, de qualsevol altre recurs que estimen pertinent.

CAPÍTOL III

*Acompliment de les beques i obligacions*

*Article 14. Unitat de realització de les pràctiques*

1. Les pràctiques professionals de les persones adjudicatàries de les beques es realitzaran en les dependències dels servicis dels òrgans superiors o centres directius de la Presidència de la Generalitat que es determinaran en cada convocatòria.

2. La direcció tècnica i la supervisió de les persones adjudicatàries de les beques les realitzarà el tutor o la tutora assignat en cada convocatòria.

*Article 15. Duració de les beques*

1. El període de duració de les beques s’establirà en cada convocatòria, sense que en cap cas puga excedir d’un màxim de dotze mesos, a comptar del dia que indique la corresponent resolució de concessió. Esta resolució serà objecte de publicació en el *Diari Oficial de la Generalitat Valenciana*.

2. El període de duració podrà prorrogar-se, sense necessitat de nova convocatòria, per un període màxim de 12 mesos addicionals, sempre que es complisquen els requisits que establix l’article 3 d’este decret, s’acredite el compliment del programa formatiu, hi haja disponibilitat pressupostària i el desenvolupament de l’activitat que s’estiga efectuant així ho requerisca o aconselle.

*Article 16. Obligacions i drets de les persones beneficiàries*

1. Les persones beneficiàries de les beques tenen les obligacions següents:

a) Estar al corrent en el compliment de les seues obligacions tributàries i davant de la Seguretat Social, tot això, amb anterioritat a dictar-se la proposta de resolució de concessió de la beca, de conformitat amb el que establix l’article 14.1.e de la Llei 38/2003, general de subvencions, per a la qual cosa autoritzaran expressament l’Administració per a la seua obtenció directa en subscriure el model de sol·licitud.

b) Comunicar, si és el cas, l’acceptació de l’ajuda, en el termini dels deu dies hàbils següents a la publicació de la resolució de concessió en el *Diari Oficial de la Generalitat Valenciana*, per a la qual cosa s’haurà d’aportar la resolució de la Tresoreria General de la Seguretat Social d’assignació de número de seguretat social o de número d’afiliació.

Juntament amb la conformitat amb la subvenció i la resolució esmentada de la Tresoreria General de la Seguretat Social, i en el cas que el compte bancari de l’entitat no estiga donat d’alta en la Generalitat, o s’hagen de modificar les seues dades, s’haurà de fer, en el termini indicat, el tràmit que preveu l’article 5 de l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV núm. 9324, de 25.04.2022), accedint a l’enllaç següent:

<https://www.gva.es/va/inicio/procedimientos?id_proc=22725>

c) Renunciar a qualsevol altra beca simultània en tot o en part que es gaudisca.

d) Incorporar-se al departament que se li indique, en el termini que s’indique en la resolució de concessió. La no-incorporació injustificada en la data indicada s’interpretarà com una renúncia a la beca concedida. En este cas, es podrà concedir una nova ajuda a la persona que corresponga, segons la regulació de les borses de reserva per a substitucions establides en l’article 19 d’este decret.

e) Realitzar l’activitat que ha motivat la concessió de la beca durant tot el període de gaudi d’esta, d’acord amb les directrius que establisca la persona que exercisca la direcció tècnica de cada una de les persones beneficiàries de les beques.

f) Guardar el degut secret i confidencialitat dels assumptes en què intervinga, així com sobre qualsevol informació obtinguda durant el desenvolupament de la beca. Esta obligació es mantindrà encara després que el becari o la becària concloga la seua vinculació amb la Presidència de la Generalitat.

g) Complir l’obligació de subministrar a l’òrgan concedent, amb un requeriment previ, tota la informació necessària per al compliment per este de les obligacions que preveu la Llei 1/2022, de 13 d’abril, de transparència i bon govern de la Comunitat Valenciana.

h) Complir la resta d’obligacions que, amb caràcter general, establix la Llei 38/2003, de 17 de novembre, general de subvencions, i altra normativa en vigor en matèria de beques i subvencions que resulte aplicable, així com les obligacions que es deriven del conjunt de les bases d’este decret, o de les específiques que s’establisquen en la convocatòria.

2. Mitjançant l’acceptació de les bases de la convocatòria, les persones beneficiàries cedixen gratuïtament i de manera indefinida els resultats obtinguts a conseqüència del desenvolupament de les beques, així com la memòria final que presenten, i la Presidència de la Generalitat es reserva el dret a la seua publicació i utilització, llevat que la normativa aplicable al cas dispose una altra cosa.

3. Les persones becades no poden publicar cap article, ni remetre cap comunicació a qualsevol entitat o organisme, sobre matèries relacionades amb la seua beca o amb l’activitat del centre directiu en el qual hagen desenvolupat la seua activitat, sense l’autorització prèvia de la Presidència de la Generalitat. En el cas que hi haja autorització, la persona becària ha de fer constar expressament en la publicació que l’activitat s’ha realitzat mitjançant una beca de la Presidència de la Generalitat.

4. La condició de persona becària no genera cap relació laboral ni administrativa amb la Generalitat, i les quantitats abonades en cap cas tindran el caràcter de salari o retribució, sinó d’ajuda econòmica per als gastos que la beca comporta.

5. Durant el període de gaudi de les beques, la persona beneficiària ha d’exercir les pràctiques amb un horari màxim de 30 hores setmanals, que es distribuiran de la manera en què les organitze la direcció tècnica.

6. Les persones beneficiàries tenen dret, amb l’avís previ a la direcció tècnica de les pràctiques i posterior justificació mitjançant la presentació d’un document acreditatiu de la concurrència de les circumstàncies exposades, al següent règim de permisos:

a) Per exàmens, siguen finals o parcials.

b) Per visita mèdica, durant les hores indispensables per a assistir a la visita mèdica.

c) Per malaltia: en este cas el becari o la becària pot ampliar l’horari de les pràctiques pel nombre d’hores de la malaltia, després d’aportar la justificació del comunicat mèdic.

7. En els supòsits en què per raó de part, adopció o acolliment s’interrompa el període de duració establit per a la beca, la persona interessada continuarà reportant i percebent l’import de la beca atorgada, i recuperarà amb posterioritat el període interromput. Igualment, en casos d’ingrés hospitalari prolongat, es recuperarà amb posterioritat el temps de pràctiques interromput.

En estos casos, la situació haurà d’acreditar-se mitjançant els certificats oficials corresponents i es comunicarà al tutor o la tutora de la persona beneficiària.

*Article 17. Règim d’incompatibilitats*

1. L’obtenció d’una beca en el marc del present decret és incompatible amb l’acompliment de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l’objecte i la dedicació de la beca o que impedisca el compliment de les obligacions derivades del normal desenvolupament d’esta. La infracció d’esta regla deixarà sense efecte la beca adjudicada, amb la prèvia audiència a la persona interessada.

2. La persona beneficiària ha de comunicar a l’òrgan concedent, tan prompte com es conega, l’obtenció d’altres subvencions, ajudes, ingressos o recursos que financen les activitats subvencionades.

3. Quan la persona beneficiària d’una de les beques concedides siga empleada de la Generalitat, quedarà en la situació administrativa que siga procedent, d’acord amb la normativa corresponent en matèria de funció pública.

*Article 18. Obligacions de l’entitat concedent*

Són obligacions de la Presidència de la Generalitat, en relació amb les beques que es concedisquen d’acord amb estes bases:

a) Proporcionar el suport necessari i facilitar la utilització dels mitjans, instruments i equips que resulten precisos per al normal desenvolupament de l’activitat objecte de la beca.

b) Designar una persona directiva tècnica o tutora per a la coordinació, orientació i direcció tècnica de l’activitat que la persona becària exercirà. La persona tutora o directora tècnica de la beca elaborarà un programa formatiu, que serà aprovat per l’òrgan concedent, i assignarà les funcions que les persones beneficiàries han d’efectuar durant les pràctiques professionals, i els objectius de l’aprenentatge, farà el seguiment i prestarà el suport necessari, resoldrà els dubtes que puguen sorgir, autoritzarà i supervisarà les absències i períodes de descans i avaluarà l’aprofitament obtingut per les persones beneficiàries.

La direcció tècnica de les persones beneficiàries recaurà sobre personal empleat públic amb experiència professional i coneixements necessaris en l’àrea d’activitat que corresponga.

c) Vetlar pel desenvolupament adequat de la formació de la persona becada i perquè hi haja una adequada correspondència entre el perfil formatiu de la persona becada i les tasques assignades, així com informar la persona becària de la normativa de seguretat i prevenció de riscos laborals.

d) Expedir el corresponent certificat d’aptitud i aprofitament a favor del becari o la becària, després de la finalització del termini de la beca i després de l’informe favorable del tutor o la tutora.

e) Tramitar l’alta en el Règim General de la Seguretat Social i efectuar les corresponents cotitzacions, en aplicació del que disposa el Reial decret 1493/2011, de 24 d’octubre, pel qual es regulen els termes i les condicions d’inclusió en el Règim General de la Seguretat Social de les persones que participen en programes de formació.

f) Dur a terme una comprovació material de l’efectiva realització de l’activitat i de l’existència de la condició o compliment de la finalitat, en els termes que establix el pla de control que s’aprove segons establix l’article 169.3 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Article 19. Borsa de reserva*

1. Es constituirà una borsa de reserva prioritzada per orde decreixent de puntuació.

2. Tindran dret a estar incloses en la borsa de reserva les persones aspirants que, després d’haver concorregut a l’entrevista inclosa en el procés selectiu, hagen sigut avaluades per este concepte i no hagen resultat adjudicatàries de les beques.

3. En el cas que es produïsquen vacants durant el període de gaudi de les beques, a causa de renúncies, abandons, incompliments d’obligacions o qualsevol altra incidència, es podrà concedir una nova beca, per la resta del període màxim de gaudi d’esta, entre les persones integrants de la borsa regulada en este article. En este cas, la concessió s’efectuarà segons l’orde prioritzat de la borsa.

Si la vacant es produïra una vegada transcorreguda la mitat del període de duració de la beca, esta podrà declarar-se deserta.

4. La condició d’integrant de la borsa de reserva no generarà en cap moment una relació amb la Generalitat, ni el compromís d’accedir a la condició de persona becària.

CAPÍTOL IV

*Quantia, pagament i justificació de les beques*

*Article 20. Quantia*

1. La quantitat inicial de percepció per a les beques de pràctiques professionals serà la determinada mitjançant la resolució de la conselleria competent en matèria d’hisenda, de conformitat amb el que disposen l’article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, o norma que el substituïsca, excepte en el cas de convocatòria de beca destinada en la Delegació de la Comunitat Valenciana a Brussel·les, respecte de la qual el seu import serà fixat en la convocatòria de la beca, d’acord amb el que disposa l’article 17.4 del decret esmentat.

Sobre este import es practicarà la retenció corresponent a compte de l’Impost sobre la Renda de les Persones Físiques, així com la corresponent cotització a la Seguretat Social, en els termes que establix el Reial decret 1493/2011, de 24 d’octubre, pel qual es regulen els termes i les condicions d’inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d’1 d’agost, sobre actualització, adequació i modernització del sistema de la Seguretat Social.

2. En cas de pròrroga de les beques, en el segon període la quantia procedent serà la que resulte aplicable, d’acord amb la resolució a què es referix l’article 17.1 i la disposició final segona del Decret 132/2009, de 4 de setembre.

3. Les quantitats abonades no tindran en cap cas el caràcter de salari o retribució, sinó d’ajuda econòmica per als gastos que la beca comporta.

4. Durant el període de vigència de la beca, i amb la finalitat que la quantia de l’ajuda concedida no es veja indirectament minvada, es podrà abonar ajudes complementàries per a compensar els gastos derivats de l’assistència a cursos, seminaris, esdeveniments o altres activitats que, a consideració del tutor o la tutora responsable de la formació, s’entenguen necessaris o convenients en funció dels propòsits d’esta. En este cas, estos gastos seran rescabalats en els termes que, per al personal de la Generalitat i l’adscrit funcionalment al servici d’esta, establix el Decret 24/1997, d’11 de febrer, del Consell, sobre indemnitzacions per raó del servici i gratificacions per servicis extraordinaris.

L’aplicació d’esta normativa es referix únicament als conceptes i quanties que hagen de ser rescabalats sense que això implique una modificació en la relació jurídica de la persona becària amb l’administració.

*Article 21. Pagament i justificació*

1. L’import de les beques s’abonarà per mensualitats vençudes, amb la certificació prèvia de la persona responsable de la unitat administrativa amb rang mínim de direcció de servici, en la qual la persona beneficiària de la beca estiga desenvolupant la seua activitat, acreditativa d’un satisfactori nivell de dedicació i aprofitament.

2. Si, una vegada concedides les beques, algun període de desenvolupament de les pràctiques no es realitza durant un mes complet, i implica una meritació econòmica inferior del corresponent a un mes natural, la prestació econòmica serà proporcional a este període. En estos supòsits es garantirà, en tot cas, el dret a l’audiència de la persona interessada.

3. En l’últim mes de duració de la beca o després de la finalització del període de duració de la beca, i en el termini màxim de deu dies a partir del següent a la seua finalització, les persones beneficiàries hauran d’entregar una memòria sobre les activitats efectuades i els coneixements adquirits. L’entrega de la memòria i l’informe favorable posterior per part de la direcció tècnica seran condicions indispensables per al pagament de l’import de l’últim mes del període de duració de la beca.

*Article 22. Renúncia*

1. La renúncia a la beca suposarà la pèrdua de tots els drets inherents a esta i, per tant, el seu import deixarà de percebre’s a partir d’este moment.

L’òrgan directiu competent comunicarà a la Subsecretaria, de manera immediata, esta renúncia a l’efecte de variació de dades en el Règim General de la Seguretat Social.

2. En cas de renúncia a la beca concedida, la persona titular del centre directiu competent per raó de la matèria objecte de la beca, si ho considera convenient, podrà cobrir les vacants que es puguen produir, per a la qual cosa se servirà de la borsa o les borses de reserva que resulten del procediment de selecció prèviament efectuat i en l’orde que s’hi establix.

*Article 23. Pèrdua**del dret al cobrament i reintegrament*

1. Es produirà la pèrdua del dret al cobrament, total o parcial, de la beca en el supòsit de falta de justificació o de concurrència d’alguna de les causes que preveu l’article 37 de la Llei 38/2003, de 17 de novembre, general de subvencions.

2. Serà procedent el reintegrament de la quantitat percebuda i l’exigència de l’interés de demora corresponent des del moment del pagament de l’ajuda fins a la data en què s’acorde la procedència del reintegrament, d’acord amb el que disposa l’article 37 de la Llei 38/2003, de 17 de novembre, general de subvencions, així com els supòsits següents, i es garantirà, en tot cas, el dret d’audiència a la persona interessada:

a) Quan es destine la quantitat percebuda a altres finalitats diferents de l’objecte de l’ajuda.

b) Quan s’incórrega en algun dels casos d’incompatibilitat de la beca que establix l’article 17 d’este decret.

3. En la tramitació dels procediments es garantirà, en tot cas, el dret d’audiència a la persona interessada.

*Article 24. Pla de control*

De conformitat amb el que establix l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, es durà a terme un pla de control de la realització de l’activitat objecte d’estes bases, que consistirà en:

1. La comprovació i el control de la documentació acreditativa dels mèrits de les persones que han resultat becades.

2. La realització per part del tutor o la tutora d’un programa formatiu de la beca, que aprovarà les funcions que ha de dur a terme en el curs de les seues pràctiques.

3. La memòria de les activitats de formació realitzada per la persona becada.

4. La certificació d’aptitud i aprofitament que preveu l’article 18, apartat d, d’este decret.

*Article 25. Protecció de dades de caràcter personal*

1. La gestió de les beques regulades en estes bases comporta el tractament de dades de caràcter personal, i s’hauran de preveure les mesures i les garanties que preveu la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En el disseny dels formularis de sol·licitud i aportació documental, i en les publicacions i altres actes administratius, s’hauran de tindre en compte els principis de protecció de dades. En concret, les dades personals han de ser adequades, pertinents i limitades al que siga estrictament necessari en relació amb els fins per als quals es tracten.

3. En les convocatòries s’haurà d’incloure la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

4. Les dades es conservaran durant el temps necessari per a complir la finalitat per a la qual es van recaptar i per a determinar les possibles responsabilitats que es puguen derivar d’esta finalitat i del tractament de les dades i de conformitat amb la normativa d’arxius i documentació.

DISPOSICIONS ADDICIONALS

*Primera. Incidència pressupostària*

L’aprovació d’estes bases no comporta, en si mateixa, obligacions econòmiques en els pressupostos de la Generalitat. Tanmateix, el gasto corresponent de les convocatòries basades en este decret haurà d’estar dotat, en tot cas, pels pressupostos de la Generalitat de l’exercici que siga procedent.

*Segona. Delegació de les facultats d’interpretació*

L’òrgan superior o el centre directiu que, si és el cas, atorgue les beques, per delegació del president de la Generalitat, resoldrà tant els dubtes com els conflictes que puguen plantejar les persones beneficiàries de les beques en l’exercici de la seua funció, llevat que una altra cosa es preveja en una resolució específica, en matèria de delegació d’atribucions, del president de la Generalitat. Al mateix temps, resoldrà les incidències que es produïsquen durant el període de gaudi d’estes, amb l’audiència prèvia de la persona interessada. Esta delegació no comprendrà matèries pròpies de la competència de l’òrgan de decisió.

*Tercera. Delegació per a dictar la resolució de concessió de la beca o beques, de cada convocatòria.*

De conformitat amb el que disposa l’article 160.5 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, es delega en la persona titular de l’òrgan superior o centre directiu que realitze la corresponent convocatòria basada en el present decret la competència per a dictar la resolució de concessió de la beca, llevat que una altra cosa es preveja en una resolució específica, en matèria de delegació d’atribucions, del president de la Generalitat.

DISPOSICIÓ TRANSITÒRIA

*Única. Règim aplicable als procediments en tramitació*

Als procediments de concessió de beques per a la realització de pràctiques professionals iniciats abans de l’entrada en vigor d’esta disposició no els serà aplicable el que es disposa en esta, regint-se per les bases reguladores vigents en el moment de la seua incoació.

DISPOSICIÓ DEROGATÒRIA

*Única. Derogació normativa*

1. Queden derogats:

– el Decret 20/2016, de 12 de desembre, del president de la Generalitat, pel qual s’establixen les bases reguladores per a la concessió de beques per a la realització de pràctiques professionals en les dependències dels òrgans superiors i centres directius competents en matèria d’imatge institucional, ràdio i televisió, política informativa, impuls de l’acció interdepartamental del Consell, direcció del protocol dels actes de caràcter representatiu, relacions externes i en la Subsecretaria de la Presidència de la Generalitat;

– l’Orde 1/2019, de 28 de novembre, de la Conselleria de Participació, Transparència, Cooperació i Qualitat Democràtica, per la qual s’aproven les bases reguladores de la concessió de beques per a la realització de pràctiques professionals en els centres directius de la Conselleria, en tota qüestió relativa a la regulació de la concessió de beques per a la realització de pràctiques professionals en els òrgans superiors o centres directius de la Presidència que tinguen atribuïdes les funcions que recullen els articles 4 i 6 del Decret 81/2024, de 12 de juliol, pel qual establix l’estructura orgànica bàsica de la Presidència i de les conselleries de la Generalitat.

– l’Orde 70/2016, de 15 de novembre, de la Conselleria d’Educació, Investigació, Cultura i Esport, per la qual s’aproven les bases reguladores de la concessió de beques per a la realització de pràctiques professionals en la Direcció General d’Esport.

2. Així mateix, queden derogades totes les disposicions que s’oposen al que establix el present decret.

DISPOSICIONS FINALS

*Primera. Desplegament normatiu*

Es faculta les persones titulars dels òrgans superiors o directius als quals puga correspondre, per delegació del president de la Generalitat, la concessió de les beques, per a adoptar, en l’àmbit de les respectives convocatòries, les disposicions necessàries per a desplegar i executar este decret, així com per a modificar i actualitzar els models de sol·licitud i currículum respecte de les corresponents convocatòries.

*Segona. Entrada en vigor*

Este decret entrarà en vigor l’endemà de ser publicat en el *Diari Oficial de la Generalitat Valenciana*.

  

València, 9 de setembre de 2024

Carlos Mazón Guixot

President de la Generalitat


Còpia Permalink ELI